**ZAKON O SANITARNOJ INSPEKCIJI**

1. OPĆE ODREDBE

Članak 1.

Ovim se Zakonom uređuju inspekcijski poslovi, ustrojstvo i način rada sanitarne inspekcije.

Riječi i pojmovi koji imaju rodno značenje, koji su korišteni u ovom Zakonu, odnose se

jednako na muški i ženski rod.

Članak 2.

Sanitarna inspekcija obavlja poslove inspekcijskoga nadzora nad provedbom zakona i drugih propisa kojima se utvrđuje zaštita zdravlja ljudi i to na području: sprečavanja i suzbijanja zaraznih bolesti, proizvodnje i stavljanja na tržište hrane, uključujući i genetski modificiranu hranu i novu hranu te genetski modificirane organizme u zatvorenim sustavima (u daljnjem tekstu: GMO), vodu za ljudsku potrošnju, proizvodnje i stavljanja na tržište predmeta opće uporabe, proizvodnje, stavljanja na tržište i korištenje kemikalija, stavljanja na tržište i uporabe biocidnih proizvoda, zaštite od buke i zaštite od neionizirajućeg zračenja.

Inspekcijski nadzor iz stavka 1. ovoga članka obavlja se nad građevinama, postrojenjima, prostorom, prostorijama, uređajima, opremom i osobama koje obavljaju registrirane gospodarske djelatnosti i djelatnosti na području zdravstva, odgoja, obrazovanja, socijalne skrbi, kulture, športa i rekreacije.

Članak 3.

Ako je to određeno posebnim propisom sanitarna inspekcija obavlja poslove inspekcijskoga nadzora i nad provedbom propisa na drugim područjima.  
Sanitarna inspekcija obavlja poslove iz stavka 1. ovoga članka za potrebe Ministarstva obrane i Ministarstva unutarnjih poslova, sukladno posebnim propisima.

II. PODRUČJE INSPEKCIJSKOGA NADZORA

Članak 4.

Sanitarna inspekcija obavlja poslove inspekcijskoga nadzora nad pravnim i fizičkim osobama koje obavljaju djelatnost iz članka 2. stavka 2. ovoga Zakona.

Članak 5.

Sanitarna inspekcija obavlja i nadzor nad pravnim osobama ovlaštenim za stručne poslove zaštite od buke te obavlja i druge poslove kada je to određeno posebnim propisima.

Članak 6.

Sanitarna inspekcija sudjeluje u tehničkom pregledu sljedećih vrsta građevina:

-građevine u kojima se obavlja proizvodnja ili promet hrane, predmeta opće uporabe, lijekova, te u kojima se priprema i uslužuje hrana;

-građevine u kojima se obavlja djelatnost zdravstva, odgoja , obrazovanja, sporta i rekreacije, socijalne skrbi i kulture;

- građevine u kojima se obavlja proizvodnja i promet kemikalija ili se u njima koriste kemikalije;

- građevine za opskrbu vodom za ljudsku potrošnju.

Tehnički pregled iz stavka 1. ovog članka obavlja se na poziv tijela graditeljstva.

Zapisnik s mišljenjem da li je građevina izgrađena u skladu sa propisanim sanitarno-tehničkim uvjetima i uvjetima za zaštitu od buke, sanitarni inspektor dužan je predati voditelju postupka za izdavanje uporabne dozvole u roku 8 dana od dana određenog za obavljanje tehničkog pregleda.

Ako sanitarni inspektor na tehničkom pregledu utvrdi nedostatke na građevini, odnosno nisu mu predočeni zadovoljavajući dokazi vještaka o nekim njenim svojstvima, daje zapisnik kojim uskraćuje sanitarnu suglasnost na izvedeno stanje građevine dok se navedeni nedostaci ne otklone.

Članak 7.

Na poziv tijela graditeljstava sanitarna inspekcija obavlja očevid na građevini u postupku izdavanja dozvole za promjenu namjene i uporabu građevine iz članka 6. stavak 1. ovoga Zakona.

Ako su ispunjeni propisani sanitarno-tehnički uvjeti i uvjeti za zaštitu od buke, sanitarna inspekcija daje potvrdu, a ako nisu, rješenjem odbija izdavanje potvrde u roku 15 dana od dana zakazanog očevida.

III. USTROJSTVO  
  
Članak 8.

Poslove sanitarne inspekcije obavlja Uprava za sanitarnu inspekciju ministarstva nadležnog za zdravlje. (u daljnjem tekstu: Uprava).  
Poslove inspekcijskoga nadzora obavljaju ovlaštene osobe sanitarne inspekcije: viši državni sanitarni inspektori, državni sanitarni inspektori, viši sanitarni inspektori i sanitarni inspektori(u daljnjem tekstu:sanitarni inspektor).

Članak 9.

Poslove sanitarnog inspektora i državnoga sanitarnog inspektora može obavljati osoba koja je završila preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij: medicine, sanitarnog inženjerstva, biokemijskog inženjerstva, prehrambenog inženjerstva, bioprocesnog inženjerstva, kemije biologije, fizike, elektrotehnike i računarstva, arhitekture, građevinarstva, s najmanje dvanaest mjeseci radnog iskustva u struci i položenim državnim stručnim ispitom.  
Poslove višega državnoga sanitarnog inspektora i višega sanitarnog inspektora može obavljati osoba koja ispunjava uvjete iz stavka 1. ovoga članka te ima 5 godina radnog iskustva u struci.

Članak 10.

Državni sanitarni inspektor i viši državni sanitarni inspektor na graničnom prijelazu obavlja inspekcijski nadzor nad

– osobama, njihovim stvarima i prijevoznim sredstvima u prometu preko državne granice, a u cilju zaštite zdravlja ljudi od unošenja i širenja zaraznih bolesti,

– zdravstvenom ispravnošću i higijenom hrane, kakvoćom hrane, sirovinama za proizvodnju hrane u prometu preko državne granice, uključujući GMO i novu hranu,

- predmetima opće uporabe i sirovinama za njihovu proizvodnju preko državne granice

– uvozom i izvozom kemikalija i biocidnih proizvoida preko državne granice,

- brodovima i zrakoplovima u međunarodnom prometu

Granične prijelaze na kojima se obavlja inspekcijski nadzor iz stavka 1. ovoga članka propisat će uredbom Vlada Republike Hrvatske na prijedlog ministra.

Članak 11.

Uprava obavlja i sljedeće poslove:

– prati i usklađuje rad sanitarnih inspektora u područnim jedinicama Uprave te provodi nadzor nad njihovim radom,  
– brine o unapređenju rada i stručnom osposobljavanju i usavršavanju sanitarnih inspektora,  
– osigurava jedinstveno postupanje u obavljanju inspekcijskoga nadzora kao i jedinstvenu provedbu zakona i drugih propisa iz nadležnosti sanitarne inspekcije,  
– prati stanje na područjima koja su pod nadzorom sanitarnih inspektora te predlaže donošenje, izmjenu i/ili dopunu propisa iz nadležnosti sanitarnih inspektora,  
– vodi središnji informacijski sustav sanitarne inspekcije (SISSI), koji predstavlja objedinjeni sustav upisnika, registara i računalnih programa koji se vode u svrhu zaštite zdravlja ljudi, a čija je zadaća osigurati učinkovit pristup informacijama i biti potpora pravodobnom donošenju odluka te učinkovitom upravljanju u svim segmentima sanitarne inspekcije.  
Uvjete, sadržaj i način vođenja središnjega informacijskog sustava sanitarne inspekcije (SISSI) pravilnikom propisuje ministar.  
Sredstva za uspostavu i održavanje središnjega informacijskog sustava sanitarne inspekcije osiguravaju se u državnom proračunu Republike Hrvatske.

Članak 12.

Ministarstvo nadležno za zdravlje (u daljnjem tekstu: ministarstvo) obvezno je osigurati najmanje jednog inspektora na 15.000 stanovnika, vodeći pri tome računa o broju i rizičnosti objekata pod nadzorom, odnosno o povećanju opsega poslova iz područja inspekcijskog nadzora, osobito tijekom turističke sezone na području pojedinih područnih jedinica, u kojem slučaju kao i u slučajevima drugih posebnih okolnosti, ministar može odrediti da inspekcijske poslove obavlja drugi inspektori Uprave za sanitarnu inspekciju.

Članak 13.

Inspekcijski poslovi smatraju se poslovima s posebnim uvjetima rada.

IV. PRAVA, OBVEZE I OVLASTI SANITARNOG INSPEKTORA  
  
Članak 14.

U obavljanju inspekcijskog nadzora sanitarni inspektor je ovlašten pregledati sve radne i pomoćne prostorije i prostore, dokumentaciju, propisane evidencije, opremu, predmete rada i poslovanja koji su podvrgnuti sanitarnom nadzoru, uzimati izjave odgovornih osoba i iskaze svjedoka, obavljati uzorkovanja, fotografirati sve radne i pomoćne prostorije i prostore, predmete rada i poslovanja, opremu, osobe, a po potrebi koristiti usluge i drugih stručnjaka i pravnih osoba.

Dokumentaciju i podatke, prikupljene ili utvrđene u inspekcijskom nadzoru, te identitet podnositelja predstavke sanitarni inspektor može dati samo sudovima, tijelima državne uprave i drugim državnim tijelima, na njihov obrazloženi pisani zahtjev u postupcima iz njihove nadležnosti.

Sanitarni inspektor ovlašten je uzete uzorke koji su predmet nadzora privremeno zadržati uz pečaćenje do okončanja analize ili do konačnog zbrinjavanja u slučaju sumnje u zdravstvenu ispravnost odnosno sukladnost ili sumnje u zamjenu, otuđenje ili prikrivanje dokaza.

Način pečaćenja opreme, uređaja,objekata, prostora i prostorija kao i proizvoda, predmeta rada i poslovanja, ministar će utvrditi posebnim propisom.

Pod poslovnim prostorijama, u smislu ovoga Zakona, smatraju se i stambene prostorije prijavljene kao poslovni prostor i druge prostorije, prijevozna sredstva i slično, u kojima nadzirana pravna i fizička osoba obavlja odobrenu djelatnost, odnosno rad.

Članak 15.

Sanitarni inspektor obavlja inspekcijski nadzor bez prethodne najave, ali je prije početka obavljanja nadzora obvezan o svojoj nazočnosti obavijestiti odgovornu osobu nadzirane pravne osobe i fizičku osobu, ako je dostupna.

U slučaju odsutnosti osoba iz stavka 1. ovoga članka sanitarni inspektor je obvezan o svojoj nazočnosti obavijestiti radnika koji je zatečen kod nadzirane pravne ili fizičke osobe, odnosno člana obitelji.  
Iznimno od stavka 1. ovoga članka, kada se provode revizije u skladu s odredbama Zakona o hrani, potrebno je prethodno obavijestiti subjekt u poslovanju s hranom.  
Sanitarni inspektor je ovlašten u postupku nadzora zatražiti i pregledati isprave na temelju kojih utvrđuje identitet osobe (osobna iskaznica, putovnica i sl.), a osobe koje podliježu nadzoru obvezne su na zahtjev sanitarnog inspektora dati mu takvu ispravu.

Članak 16.

Ako sanitarni inspektor utvrdi ili postoji sumnja da se djelatnost, za koju je zakonom propisano da se upisuje u upisnik ministarstva i/ili da se za obavljanje iste prethodno mora pribaviti rješenje ministarstva, obavlja bez rješenja, a inspektoru je onemogućen pristup u predmetne prostore i obavljanje nadzora, bez odgađanja će zatražiti od prekršajnog suda da po hitnom postupku izda pisani nalog za pretragu stana ili drugog prostora.

Članak 17.

O obavljenom inspekcijskome nadzoru sanitarni inspektor obvezan je sastaviti zapisnik.  
Jedan primjerak zapisnika obvezno se uručuje stranci kod koje je izvršen inspekcijski nadzor.  
  
Članak 18.

Nadzirane pravne i fizičke osobe obvezne su sanitarnom inspektoru omogućiti nesmetano obavljanje inspekcijskoga nadzora.  
Pravne i fizičke osobe iz stavka 1. ovoga članka obvezne su na zahtjev sanitarnog inspektora, u roku koji on odredi, dostaviti podatke te poslovnu dokumentaciju potrebnu za obavljanje inspekcijskoga nadzora i eventualno daljnje vođenje postupka.  
Pravne i fizičke osobe iz stavka 1. ovoga članka obvezne su na zahtjev sanitarnoga inspektora privremeno obustaviti poslovanje nadziranog objekta za vrijeme inspekcijskoga nadzora ako sanitarni inspektor ne bi mogao na drugi način obaviti nadzor, odnosno utvrditi činjenično stanje.  
  
Članak 19.

Ako sanitarni inspektor tijekom obavljanja inspekcijskog nadzora utvrdi povredu propisa iz djelokruga drugog tijela državne uprave, obvezan je o tome bez odgode izvijestiti nadležno tijelo.

Članak 20.

Sanitarni inspektor pokreće postupak po službenoj dužnosti kad utvrdi ili sazna da, s obzirom na postojeće činjenično stanje, treba radi zaštite zdravlja pučanstva pokrenuti upravni postupak, pri čemu je obvezan uzeti u obzir eventualne predstavke.  
Sanitarni inspektor je obvezan razmotriti predstavku pravne ili fizičke osobe koja se odnosi na nadzor iz njegove nadležnosti i o poduzetim radnjama i mjerama pisano obavijestiti podnositelja.  
Podaci o podnositelju predstavke iz stavka 1. ovoga članka smatraju se tajnim podacima.

Članak 21.

Ako se tijekom inspekcijskoga nadzora utvrdi da nema opravdanog razloga za daljnje vođenje postupka izvođenjem dokaza putem vještačenja, a podnositelj predstavke isto zahtijeva, postupak se nadalje vodi po zahtjevu stranke.  
Troškove daljnjeg vođenja postupka iz stavka 1. ovoga članka u cijelosti snosi stranka.  
Ako rezultat vještačenja bude nepovoljan za stranku na čiji se zahtjev vodi postupak, troškove vještačenja snosi stranka.  
U slučaju iz stavka 1. ovoga članka sanitarni inspektor zatražit će od stranke da unaprijed položi novčani iznos za troškove vještačenja.

Članak 22.

Sanitarni inspektor je ovlašten privremeno oduzeti predmete kojima je učinjen prekršaj ili kazneno djelo.  
Pravnoj ili fizičkoj osobi, od koje su predmeti oduzeti, izdaje se potvrda s točno naznačenim oduzetim predmetima po vrsti i količini.  
Sanitarni inspektor obvezan je u roku od osam dana od izvršenoga privremenog oduzimanja predmeta podnijeti optužni prijedlog radi pokretanja prekršajnog postupka i nadležnom sudu predati privremeno oduzete predmete, ako posebnim propisom nije drukčije određeno.  
S privremeno oduzetim predmetima, do predaje nadležnom sudu, sanitarni inspektor ne može raspolagati (uništiti, prodati, darovati i sl.), osim ako posebnim propisom nije drukčije određeno.

Članak 23.

Ako je u postupku inspekcijskog nadzora potrebno utvrditi odgovaraju li nadzirani proizvodi uvjetima propisanim zakonom ili drugim propisom, inspektor uzima uzorke u proizvodnji i/ili na tržištu, te ih zapečaćene i propisno označene dostavlja ovlaštenoj pravnoj osobi na ispitivanje.  
Rezultat analize je mjerodavan ako posebnim propisom nije drukčije određeno.  
Pravne i fizičke osobe obvezne su besplatno staviti na raspolaganje potrebne količine proizvoda za ispitivanje ispravnosti.  
Sredstva za provedbu analiza iz stavka 2. ovoga članka osiguravaju se u državnom proračunu Republike Hrvatske.

Članak 24.

Način, količine i metode uzimanja uzoraka, koji su predmet inspekcijskog nadzora kao i troškovi njihovog uzimanja i ispitivanja određuju se posebnim propisima koje donosi ministar.

Način, količine i metode uzimanja uzoraka hrane, predmeta i materijala koji dolaze u neposredan dodir sa hranom kao i troškovi njihovog uzimanja i ispitivanja uređuju se posebnim propisima o hrani ili Uredbama koje uređuju pojedina područja o hrani.

Članak 25.

Ako sanitarni inspektor u obavljanju inspekcijskoga nadzora utvrdi da je povrijeđen zakon ili drugi propis, obvezan je rješenjem narediti otklanjanje utvrđene nepravilnosti određujući rok u kojem se nepravilnost mora otkloniti, ako je isto moguće postići uz redovito obavljanje djelatnosti.  
U obavljanju inspekcijskog nadzora sanitarni inspektor rješenjem u slučaju povrede zakona ili drugog propisa izriče mjeru zabrane uporabe radnih i pomoćnih prostorija, odnosno prostora, postrojenja, uređaja i opreme za obavljanje djelatnosti, obavljanje djelatnosti kao i zabranu rada osoba ako nisu ispunjeni svi propisani uvjeti.  
  
Članak 26.

U provedbi inspekcijskoga nadzora inspektor je ovlašten nadziranoj pravnoj ili fizičkoj osobi, dok ne otkloni utvrđene nedostatke, usmenim rješenjem zabraniti uporabu radnih i pomoćnih prostorija, odnosno prostora, postrojenja, uređaja, pribora i opreme za obavljanje djelatnosti, obavljanje djelatnosti kao i rad osoba i odmah pristupiti izvršenju rješenja sukladno odredbi članka 30. stavka 1. ovoga Zakona, bez donošenja posebnoga akta o dozvoli izvršenja rješenja u sljedećim slučajevima:  
1. kada postoji opasnost ili sumnja na opasnost za zdravlje ili život ljudi koja zahtijeva da se određena mjera osiguranja poduzme odmah, bez odgađanja,  
2. kada postoji opasnost ili sumnja na opasnost od prikrivanja, zamjene ili uništenja dokaza, ako se mjera osiguranja ne poduzme odmah,  
3. neispunjavanja propisanih sanitarno-tehničkih i higijenskih uvjeta, a koji se ne mogu ispuniti uz redovito obavljanje djelatnosti,  
4. neosiguravanja zdravstveno ispravne vode za ljudsku potrošnju te zdravstveno ispravnih bazenskih voda,   
5. grubih propusta u tehnološkom procesu koji dovode do ugrožavanja zdravstvene ispravnosti hrane i zdravstvene ispravnosti odnosno sukladnosti predmeta opće uporabe,  
6. nepoštivanja higijenskih pravila u svim radnim i pomoćnim prostorijama građevina, uključujući uređaje, opremu, pribor i zaposleno osoblje koji dovode do neposrednog ugrožavanja zdravstvene ispravnosti hrane i zdravstvene ispravnosti odnosno sukladnosti predmeta opće uporabe,  
7. kada se na temelju, od strane liječnika, utvrđenoga činjeničnog stanja o pojavi trovanja hranom, odnosno alimentarne intoksikacije i/ili utvrđenog stanja u objektu sumnja da je izvor oboljenja u tom objektu,  
8. zbog neispunjenja propisanih uvjeta za zaštitu od buke ili prekoračenja razine buke veće od 5 dB(A).

9. u slučaju opravdane sumnje ili dokazane zdravstveno neispravne hrane ograničiti ili zabraniti stavljanje na tržište, uvoz ili izvoz hrane, opoziv i /ili uništenje ili korištenje hrane u druge svrhe

10.u slučaju opravdane sumnje ili dokazane zdravstvene neispravnosti odnosno nesukladnosti predmeta opće uporabe, zabraniti proizvodnju i stavljanje na tržište, uvoz ili izvoz, uništenje, povrat i povlačenje s tržišta.

Zabrana iz ovoga članka stupa na snagu donošenjem usmenog rješenja.

Članak 27.  
U provedbi inspekcijskog nadzora nad djelatnostima za koje je zakonom propisano da se upisuju u upisnik ministarstva i/ili da se za obavljanje istih prethodno mora pribaviti rješenje ministarstva, inspektor je ovlašten nadziranoj pravnoj ili fizičkoj osobi, dok ne otkloni nedostatke, usmenim rješenjem privremeno zabraniti obavljanje te djelatnosti i odmah pristupiti izvršenju rješenja, sukladno odredbi članka 30. stavka 1. ovoga Zakona, bez donošenja posebnoga akta o dozvoli izvršenja rješenja u sljedećim slučajevima:  
1. ako se djelatnost obavlja bez upisa u propisani upisnik ministarstva,  
2. ako se djelatnost obavlja bez rješenja ministra.

Članak 28.

U provedbi inspekcijskog nadzora inspektor je ovlašten nadziranoj pravnoj ili fizičkoj osobi usmenim rješenjem zabraniti uporabu radnih i pomoćnih prostorija, odnosno prostora, postrojenja, uređaja, pribora i opreme za obavljanje djelatnosti u trajanju od 8 dana, ako su nedostaci utvrđeni prvi put, odnosno u trajanju od 30 dana, ako su istovjetni nedostaci utvrđeni drugi put, a svaki sljedeći put 3 mjeseca računajući od dana donošenja prvog usmenog rješenja.

Zabrana iz stavka 1. ovoga članka stupa na snagu donošenjem usmenog rješenja.  
Na zahtjev stranke pisani otpravak izrečenoga usmenog rješenja iz članka 26. i 27.i stavka 1. ovoga članka izdat će se u roku od osam dana od dana donošenja usmenog rješenja**.**

.  
  
  Članak 29.

Protiv rješenja koje je donio sanitarni inspektor nije dopuštena žalba, već se protiv toga rješenja može pokrenuti upravni spor.

Članak 30.

Izvršno rješenje sanitarnog inspektora kojem je predmet nenovčana obveza i koje se prema naravi obveze može izvršiti neposrednom prinudom, izvršit će se pečaćenjem prostorija, postrojenja, uređaja i druge opreme ili na drugi pogodan način, bez prethodne primjene prisilnih mjera određenih Zakonom o općem upravnom postupku.  
Ako se zbog javnog interesa rješenje ne može izvršiti sukladno stavku 1. ovoga članka, sanitarni inspektor će prinuditi izvršenika na ispunjenje obveze novčanim kaznama.  
Novčana kazna koja se na temelju stavka 2. ovoga članka izriče prvi put, izriče se u iznosu od 10.000,00 kuna za nadziranu pravnu, a u iznosu od 5.000,00 kuna za nadziranu fizičku osobu.  
Svaka kasnija novčana kazna izriče se u istom iznosu.  
Ako pravna i/ili fizička osoba ne plati izrečenu kaznu u ostavljenome roku, ista će se naplatiti putem nadležnog tijela.

Članak 31.

Ako se naređena mjera sastoji u izvršenju radnje, a pravna ili fizička osoba koja je obvezna izvršiti tu radnju istu propusti izvršiti u određenom roku i na određeni način, nadležni sanitarni inspektor može ovu radnju izvršiti neposredno ili putem drugih tijela i osoba.  
Troškove izvršenja naređene mjere iz stavka 1. ovoga članka snosi pravna ili fizička osoba koja je bila obvezna izvršiti ovu mjeru.  
Sanitarni inspektor može od pravne ili fizičke osobe iz stavka 1. ovoga članka zatražiti da unaprijed položi novčani iznos za troškove izvršenja rješenja iz stavka 2. ovoga članka.  
Sredstva za osiguranje troškova izvršenja putem treće osobe osiguravaju se u državnom proračunu Republike Hrvatske.  
Ako se sanitarnog inspektora ometa ili postoji opravdana sumnja da bi moglo doći do ometanja u postupku izvršenja rješenja, isti može zatražiti pomoć nadležnoga tijela za unutarnje poslove.

Članak 32.

Ako sanitarni inspektor utvrdi da je povredom propisa učinjen prekršaj obvezan je s utvrđenim činjenicama odlučnim za poduzimanje mjera, pokrenuti prekršajni postupak.  
  
Članak 33.

Na postupak sanitarnog inspektora primjenjuju se odredbe Zakona o općem upravnom postupku.

Članak 34.

Sanitarni inspektor je u obavljanju inspekcijskoga nadzora samostalan te vodi postupak, donosi upravne akte i poduzima mjere u okviru prava, obveza i ovlasti utvrđenih ovim Zakonom i/ili drugim propisima.  
Uprava utvrđuje godišnji okvirni program rada, najmanji broj i strukturu obavljanja nadzora nad primjenom propisa iz djelokruga rada sanitarnog inspektora i nadzire njihovu provedbu.

Članak 35.

Sanitarni inspektor je obvezan voditi očevidnik o obavljenim nadzorima i poduzetim mjerama.

O obavljenim inspekcijskim nadzorima i poduzetim mjerama sanitarni inspektor sastavlja tromjesečna izvješća i dostavlja ih Upravi.  
Izvješće o provedbi godišnjega okvirnog programa rada sanitarni inspektor dostavlja Upravi najkasnije do 1. veljače tekuće godine za prethodnu godinu.

Sadržaj, oblik i način vođenja očevidnika iz stavka 1.ovoga članka, propisuje ministar zdravlja.

Članak 36.

Sanitarni inspektor ima službenu iskaznicu i značku kojima dokazuje službeno svojstvo, identitet i ovlasti.  
Oblik i sadržaj obrasca službene iskaznice i oblik i sadržaj značke, kao i vođenje upisnika o izdanim službenim iskaznicama i značkama pravilnikom propisuje ministar.

V. KAZNENE ODREDBE  
  
Članak 37.

Novčanom kaznom u iznosu od 50.000,00 do 100.000,00 kuna kaznit će se za prekršaj pravna osoba:  
1. ako inspektoru ne omogući obavljanje nadzora prema odredbama ovoga Zakona ili mu na bilo koji drugi način onemogući pregled ili ne osigura uvjete za neometan rad ili mu ne dostavi ili ne pripremi podatke, obavijesti i materijale u određenom roku ili mu dostavi ili pripremi netočne i nepotpune podatke, obavijesti i materijale ,  
2. ako ne dopusti inspektoru oduzimanje predmeta kojim je učinjen prekršaj   
3. ako ne dopusti inspektoru uzimanje uzoraka

4. ako ne izvrši rješenje kojim je naređeno izvršenje radnje ili rješenja kojim je izrečena mjera Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom u iznosu od 5.000,00 do 10.000,00 kuna.  
Za prekršaj iz stavka 1. točke 1. do 4. ovoga članka kaznit će se fizička osoba novčanom kaznom u iznosu od 5.000,00 do 10.000,00 kuna.

Članak 38.

Za prekršaje iz članka 37. ovoga Zakona počinjene drugi put u roku od šest mjeseci uz novčanu kaznu izreći će se i zaštitna mjera zabrane obavljanja djelatnosti u trajanju od tri mjeseca, a za prekršaje počinjene treći put u roku od jedne godine uz novčanu kaznu izreći će se i zaštitna mjera zabrane obavljanja djelatnosti od šest mjeseci.  
Smatra se da su prekršaji iz stavka 1. ovoga članka počinjeni drugi put, odnosno treći put, ako su počinjeni u roku od tri godine od pravomoćnosti posljednjeg rješenja o prekršaju.

Članak 39.

Novčanom kaznom u iznosu od 2.000,00 kuna sanitarni inspektor kaznit će za prekršaj na mjestu izvršenja prekršaja odgovornu osobu u pravnoj osobi i fizičku osobu za nepoštivanje higijenskih uvjeta proizvodnje i/ili stavljanja na tržište hrane kao i predmeta opće uporabe te za nepoštivanje drugih uvjeta i obveza utvrđenih propisima iz drugih područja nadzora sanitarnog inspektora.  
O naplaćenoj novčanoj kazni iz stavka 1. ovoga članka sanitarni inspektor obvezan je izdati potvrdu.  
Ako osoba kažnjena za prekršaj iz stavka 1. ovoga članka ponovno počini istovjetni prekršaj, kaznit će se na mjestu izvršenja prekršaja novčanom kaznom od 4.000,00 kuna.

VI. PRIJELAZNE I ZAVRŠNE ODREDBE  
  
Članak 40.

Sanitarni inspektori koji su do dana stupanja na snagu ovoga Zakona, završili preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij poljoprivrede, isto im se priznaje kao uvjet za raspored na radno mjesto višeg sanitarnog inspektora.

Članak 41.

Ministar je obvezan uskladiti Pravilnik o unutarnjem redu ministarstva s odredbama ovoga Zakona u roku od 30 dana od dana stupanja na snagu ovoga Zakona.

Članak 42.

Vlada Republike Hrvatske će u roku od 6 mjeseci od dana stupanja na snagu ovoga Zakona donijeti Uredbu o graničnim prijelazima na kojima se obavlja inspekcijski nadzor.

U slučaju posebnih okolnosti, elementarnih nepogoda kao i pojave bitnih pitanja za zaštitu zdravlja pučanstva, a koja se odnose na poslove inspekcijskog nadzora ministar može odrediti i druge mjere i radnje te donijeti i druge provedbene propise koji nisu utvrđeni ovim Zakonom.

Članak 43.

Propise iz članka 24., 35. i 36. ovoga Zakona za čije je donošenje ovlašten, ministar je obvezan donijeti u roku od šest mjeseci od dana stupanja na snagu ovoga Zakona.  
Do dana stupanja na snagu pravilnika iz članka 24., 35. i 36. ovoga Zakona ostaje na snazi

1.Uredba o graničnim prijelazima na kojima se obavlja sanitarni inspekcijski nadzor

(Narodne novine broj 33/13) u dijelu u kojem nije u suprotnosti s odredbama ovoga

Zakona

2.Pravilnik o iskaznici i znački sanitarnog inspektora (Narodne novine broj 28/11 i

120/12.),

3. Pravilnik o sadržaju i načinu davanja potvrde o usklađenosti glavnog projekta sa

sanitarno tehničkim uvjetima gradnje i vrstama građevina koje podliježu sanitarnom

nadzoru (Narodne novine broj 93/99

4. Pravilnik o građevinama koje podliježu sanitarnom nadzoru tijekom gradnje (Narodne

novine broj 48/00 i 42/08)

5. Uputstvo o sadržaju i rokovima dostavljanja izvještaja o radu sanitarne inspekcije

(Narodne novine broj 18/83)

Članak 44.

Postupci započeti do dana stupanja na snagu ovoga Zakona po odredbama Zakona o sanitarnoj inspekciji (»Narodne novine«, br. 113/08 i 88/10 .) dovršit će se po odredbama toga Zakona.

Članak 45.

Danom stupanja na snagu ovoga Zakona prestaje važiti Zakon o sanitarnoj inspekciji (»Narodne novine«, br. 113/08 i 88/10 .)

Članak 46.

Ovaj Zakon objavit će se u »Narodnim novinama«, a stupa na snagu osmog dana od dana objave u Narodnim novinama.